
PARLAMENTUL ROMÂNIEI

CAMERA DEPUTAŢILOR

	        COMISIA JURIDICĂ,

DE DISCIPLINĂ ŞI IMUNITĂŢI 

               Nr. 31/1193/2006    
	
	COMISIA PENTRU APĂRARE

ORDINE PUBLICĂ ŞI SIGURANŢĂ  NAŢIONALĂ

                   Nr. 32/682/2006


       Bucureşti, 7.11.2006

       Nr. P.l.x - 704
RAPORT COMUN
asupra propunerii legislative pentru completarea art.14 din Legea nr.187/1999 privind accesul la propriul dosar şi deconspirarea securităţii ca poliţie politică
             În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru apărare, ordine publică şi siguranţă naţională au fost sesizate, spre dezbatere, în fond, cu propunerea legislativă pentru completarea art.14 din Legea nr.187/1999 privind accesul la propriul dosar şi deconspirarea securităţii ca poliţie politică, trimisă cu adresa nr. P.l.x. 704 din 18 octombrie 2006, înregistrată sub nr. 31/1193 şi, respectiv, nr. 32/682 din 18 octombrie 2006. 


Potrivit prevederilor art. 75 din Constituţia României, republicată, şi ale art.92 alin. (8) pct. 2 din Regulamentul Camerei Deputaţilor, republicat, în cazul acestei propuneri legislative, Camera Deputaţilor este prima Cameră sesizată.

Consiliul Legislativ a avizat favorabil iniţiativa legislativă, cu unele observaţii şi propuneri, conform avizului  nr. 1371/14.10.2006.

Comisia pentru drepturile omului, culte şi problemele minorităţilor naţionale a avizat favorabil propunerea legislativă conform avizului nr. 25/861 din 31 octombrie 2006.

Iniţiativa legislativă supusă dezbaterii are ca obiect de reglementare modificarea şi completarea Legii       nr. 187/1999, în sensul introducerii unei dispoziţii prin care CNSAS este obligat să publice pe site-ul oficial al instituţiei atât decizia cât şi dosarul persoanei verificate.
                 
În conformitate cu prevederile art. 61 din Regulamentul Camerei Deputaţilor, republicat, membrii celor două Comisii au examinat propunerea legislativă mai sus menţionată în şedinţa din 7 noiembrie 2006.
La dezbaterea acestei iniţiative legislative din totalul de 25 de membri ai Comisiei juridice au fost prezenţi 14 deputaţi, iar din totalul de 24 de membri ai Comisiei pentru apărare, ordine publică şi siguranţă naţională au fost prezenţi 20 deputaţi.
                   
În urma dezbaterilor şi a punctelor de vedere exprimate de către membrii celor două Comisii s-a hotărât, cu majoritate de voturi, să supună plenului Camerei Deputaţilor adoptarea iniţiativei legislative pentru completarea art.14 din Legea nr.187/1999 privind accesul la propriul dosar şi deconspirarea securităţii ca poliţie politică, cu amendamente admise care sunt redate în Anexa la prezentul raport.
În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.

           PREŞEDINTE,                                                                                   VICEPRESEDINTE,     

           Sergiu ANDON                                                                                      Marcu TUDOR                                                                                              

              SECRETAR,                                                                                           SECRETAR,                                                                                                                   

            George BĂEŞU                                                                                     George SCUTARU                                                                                        

                         Consilier,                                                                                                                                                                                     Consultant,

                                  Nicoleta Segărceanu                                                                                                                                                                         Daria Cotoc
ANEXĂ

AMENDAMENTE  ADMISE:
	Nr. crt.
	Text iniţial


	Amendamentul propus  

şi autorul acestuia


	Motivare

	   1.
	LEGE

pentru completarea art.14 din Legea nr.187/1999 privind accesul la propriul dosar şi deconspirarea securităţii ca poliţie politică


	                                  LEGE 

pentru completarea art. 15  din Legea nr. 187/1999 privind accesul la propriul dosar şi deconspirarea poliţiei politice comuniste

Autor : Comisia juridică.


	   Pentru redarea corectă a titlului legii aşa cum a fost modificat prin OUG nr. 16/2006, precum şi pentru indicarea corectă a articolului vizat.

	   2.
	Articol unic – articolul 14 din Legea nr. 187/1999 privind accesul la propriul dosar şi deconspirarea securităţii ca poliţie politică, cu modificările şi completările ulterioare se completează, după cum urmează:


	Articol unic – După alineatul (8) al articolului 15 din Legea nr. 187/1999 privind accesul la propriul dosar şi deconspirarea poliţiei politice comuniste, publicată în –Monitorul Oficial al României, Partea I, nr. 603 din 9 decembrie 1999, cu modificările şi completările ulterioare se introduce un nou alineat, alin. (9), cu următorul cuprins:

Autor : Comisia juridică.


	   Pentru respectarea normelor de tehnică legislativă în redarea articolului unic.

	   3.
	     După alineatul 7 al articolului 14 se introduce un nou alineat, alineatul (8) cu următorul cuprins:
    (8) - ,, Colegiul C.N.S.A.S. va publica pe site-ul instituţiei atât decizia, cât şi dosarul persoanei verificate. În cazul în care, din cauza volumului apreciabil nu poate fi transpus  întregul dosar, vor fi făcute publice doar acele documente care au fundamentat verdictul respectiv .”

	,, (9) - Decizia  cu privire la persoana verificată, prin care se constată  că aceasta a făcut poliţie politică, se publică de Colegiul Consiliului pe pagina de internet a instituţiei, numai după ce aceasta a rămas definitivă. De asemenea, vor fi publicate, numai cu acordul persoanei în cauză, acele documente care au fundamentat decizia respectivă.”

Autor : Comisia juridică.


	     Pentru transparenţa deciziilor şi totodată, pentru respectarea dreptului la viaţă privată a fiecărei persoane.

